Alcàsser equipara les ajudes per a les persones celíaques amb les de les persones amb discapacitat
Jue, 30/03/2023 - 15:07

L'Ajuntament d'Alcàsser modificarà els barems de les diferents ordenances municipals que regulen prestacions socials per a incloure les famílies amb persones celíaques en el mateix rang que a les famílies amb persones amb discapacitat.

Des del consistori es vol, així, ajudar a aquestes famílies que han de comptar amb un problema important a l'hora de realitzar la compra de menjar, i en el cas dels propis malalts, que es veuen incapacitats per a fer les seues tasques quotidianes amb la mera ingesta de diferents tipus d'aliments.

La Malaltia Celíaca és una malaltia autoimmune crònica i sistèmica, que actualment no té cura. És a dir, va molt més enllà d'una mera intolerància alimentària. En aquest sentit, l'única opció que els queda a aquestes persones és seguir una dieta estricta sense gluten, per a poder desenvolupar una vida diària sense problemes.

Des de l'Ajuntament d'Alcàsser es regularà la situació d'aquestes persones i se'ls equipararà a aquelles amb grau de discapacitat d'almenys el 33%.

L'alcaldessa d'Alcàsser, Eva Zamora, ha assenyalat que "considerem fonamental aquesta mesura que ajuda a moltes famílies amb persones celíaques, que pateixen vertaderes complicacions en el seu dia a dia, a més d'en el propi fet de menjar, en el cas d'anar a comprar, ja que la cistella de la compra els costa més cara en haver d'optar per productes específics".